A BIZOTTSÁG 1128/2006/EK RENDELETE
(2006. július 24.)
a piacra vitelnek a hasított sertések átlagára kialakításához figyelembe veendő szakaszáról
(Kodifikált változat)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre (1) és különösen annak 4. cikke (6) bekezdésére,
mivel:
(1)
A piacra vitelnek a hasított sertések átlagára kialakításához figyelembe veendő szakaszáról szóló, 1989. november 27-i 3537/89/EGK bizottsági rendeletet (2) jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
A reprezentatív piacok minden ország esetében a 908/2006/EK bizottsági rendelet (4) I. mellékletében szereplő valamennyi piacot magukban foglalják.
(3)
A 2759/75/EGK rendelet értelmében annak megítélése érdekében, hogy vajon a piaci helyzet miatt indokolt-e intervenciós intézkedéseket hozni, a hasított sertések súlyozott átlagárát a Közösség reprezentatív piacain meg kell határozni.
(4)
A hasított sertések átlagárának megállapításához összehasonlítható közösségi áraknak kell rendelkezésre állniuk; e célból a 2759/75/EGK rendelet 4. cikke (1) bekezdésben megfogalmazott szabványos minőségnek megfelelő minőségű hasított sertéseket, valamint egy világosan meghatározott piacra viteli szakaszt kell figyelembe venni; a hasított sertéseket rendszerint a vágóhídról értékesítik, ezért ez a szakasz az, amelyet ehhez alapul kell venni.
(5)
A hasított sertés árfolyamát, a hasított sertés közösségi osztályozásáról szóló 3220/84/EGK rendelet (5), és az alkalmazásának részletes szabályait megállapító 2967/85/EGK (6) bizottsági rendelet segítségével kell megállapítani.
(6)
Olyan szabályozás elfogadására van szükség, amely összefogja a hasított sertések átlagárának megállapításához figyelembe vett piacra viteli szakaszra vonatkozó valamennyi jogszabályt.
(7)
Az ebben a rendeletben előírt intézkedések megegyeznek a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
(1) A hasított sertések 2759/75/EGK rendelet 4. cikke (2) bekezdésében említett közösségi piaci árának meghatározása a vágóhídra való belépéskor az élő sertés szállítójának kifizetett, általános forgalmi adót nem tartalmazó ár alapján történik.
(2) Az (1) bekezdésben említett árak magukban foglalják a feldolgozatlan belsőségek és állati hulladékok árát is, és azokat a hasított sertés 100 kg-os hideg súlyára vonatkozóan kell kifejezni, amelyet
-
a 3220/84/EGK rendelet 2. cikke (1) bekezdésében meghatározott referencia-előkészítésnek megfelelően készítettek elő,
és amelyet
-
a vágóhídi magaspályahorgon függve mértek le és soroltak osztályba, és a mért súlyt a 2967/85/EGK rendelet 2. cikkében leírt módszer alapján hideg hasított súlyra számították át.
2. cikk
(1) Egy adott tagállamban a hasított sertés piaci árának meg kell egyeznie az ugyanerre a tagállamra vonatkozóan a 908/2006/EK rendelet I. mellékletében felsorolt piacokon, illetve árfolyamjegyzési központokban rögzített hasítottsertés-árfolyamokkal.
(2) Az (1) bekezdésben említett árat a hasított sertésekre jegyzett árfolyamok alapján kell megállapítani a következő súlyosztályokban:
-
60 és 120 kg között az E osztályúakét,
-
120 és 180 kg között az R osztályúakét.
A súlykategóriák felállítása és azok bármilyen súlyozása az érintett tagállam feladata, amiről a Bizottságot tájékoztatnia kell.
3. cikk
A 3537/89/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának és a II. mellékletben foglalt megfelelési táblázattal összhangban kell alkalmazni.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 24-én.